
A Syk tirozin kináz farmakológiás gátlásának hatása a mononátrium-urát kristály által kiváltott gyulladásos folyamatokra

Bevezetés: A köszvényes ízületi gyulladás egy gyakori, akut rohamokban jelentkező megbetegedés, melynek hátterében az ízületekben lerakódó mononátrium-urát (MNU) kristályok által kiváltott, elsősorban fagocitasejtek által mediált gyulladásos folyamat áll. Genetikai megközelítéssel végzett korábbi méréseink alapján a Syk tirozin kináz kulcsfontosságú szerepet játszik az MNU-kristályok által kiváltott gyulladásos folyamatokban. A Syk kináz genetikai törlése a neutrofil-funkciók és a köszvényes gyulladás jelentős mértékű károsodásához vezetett.

Célkitűzés: Jelen munkánk során a Syk kináz egyik ismert gátlószerének, az entospletinibnek a hatását vizsgáltuk az MNU-kristályok által kiváltott in vitro és in vivo gyulladásos folyamatokban.

Módszerek: Vad típusú állatok csontvelői neutrofil granulocitáit entospletinibbel vagy annak vivőanyagával kezeltük elő, majd vizsgáltuk az MNU-kristályok által kiváltott szuperoxid-termelést luminometriásan, valamint a sejtek citokin- és kemokin-felszabadítását ELISA módszerrel. Vad típusú állatokat szájon át kezeltünk 50 mg/kg entospletinibbel vagy vivőanyagával naponta kétszer. Az MNU-kristályok hátsó lábfejbe történő injektálását követően pontoztuk a gyulladás súlyosságát és mértük a lábfej-vastagság változását. A szövetközti tér kimosását követően mértük a fehérvérsejtek szöveti infiltrációját áramlási citometriával, valamint a lokális citokin- és kemokin-szinteket ELISA módszerrel.

Eredmények: A 100 nM koncentrációban alkalmazott entospletinib előkezelés jelentősen (közel 50%-ban) csökkentette, 1µM koncentrációban szinte teljes mértékben gátolta az MNU-kristályok által aktivált sejtek szuperoxid-termelését. Az 1 µM entospletinib előkezelés továbbá nagymértékben csökkentette a neutrofilek MNU kristály-indukált IL-1β és MIP-2 felszabadítását a kontroll kezeléshez képest. Kísérleti állatok entospletinibbel történő kezelése a kontroll csoporthoz képest jelentősen csökkentette az MNU-kristályok által kiváltott gyulladás mértékét, a neutrofilek és monociták szöveti infiltrációját és a gyulladás helyén mérhető IL-1β és MIP-2 szinteket is.

Következtetés: Eredményeink alapján a Syk tirozin kináz farmakológiás gátlásával hatékonyan csökkenthető az MNU-kristály által kiváltott neutrofil-aktiváció és köszvényes gyulladás kísérletes körülmények között, mely felveti a Syk gátlás lehetőségét a köszvényes akut rohamok jövőbeni terápiájában.



